KOMISJONI MÄÄRUS (EL) 2019/1791,

17. oktoober 2019,

millega muudetakse Euroopa Parlamendi ja nõukogu määruse (EÜ) nr 396/2005 II, III ja IV lisa seoses 1-dekanooli, 2,4-D, ABE-IT 56, tsüprodiniili, dimeteenamiidi, rasvalkoholide, bensüülflorpüroksüfeeni, fludioksoniili, fluopüraami, mepikvaadi, pendimetaliini, pikolinafeeni, püraflufeenetüüli, püridabeeni, S-abstsiishappe ja trifloksüstrobiini jääkide piirnormidega teatavates toodetes või nende pinnal

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 5 lõiget 1, artikli 14 lõike 1 punkti a ja artikli 16 lõike 1 punkti a,

ning arvestades järgmist:

(1) 2,4-D, tsüprodiniili, dimeteenamiidi, fludioksoniili, mepikvaadi, pendimetaliini, pikolinafeeni, püraflufeenetüüli ja trifloksüstrobiini jääkide piirnormid on sätestatud määruse (EÜ) nr 396/2005 II lisas. Fluopüraami jääkide piirnormid on sätestatud kõnealuse määruse III lisa A osas. 1-dekanool, rasvalkoholid ja S-abstsiishape on lisatud kõnealuse määruse IV lisasse. ABE-IT 56 ja bensüülflorpüroksüfeeni jääkide piirnorme ei ole eraldi kehtestatud ning neid aineid ei ole kantud kõnealuse määruse IV lisasse, mistõttu kohaldatakse kõnealuse määruse artikli 18 lõike 1 punktis b sätestatud vaikeväärtust 0,01 mg/kg.

(2) Seoses kasutusloa andmisega toimeainet tsüprodiniili sisaldava taimekaitsevahendi kasutamiseks salat-apteegitilli puhul on esitatud määruse (EÜ) nr 396/2005 artikli 6 lõike 1 kohane taotlus muuta kehtivaid jääkide piirnorme.

(3) Dimeteenamiid-P kohta on selline taotlus esitatud talisibula, aedsalati, eskariooli ning maitsetaimede ja söödavate õite puhul. Fludioksoniili kohta on selline taotlus esitatud salat-apteegitilli puhul. Fluopüraami kohta on selline taotlus esitatud spargelkapsa puhul. Mepikvaadi kohta on selline taotlus esitatud kultuurseente puhul. Pendimetaliini kohta on selline taotlus esitatud maasika, küüslaugu, sibula, pesasibula, tomati, hariliku paprika, baklažaani, kurgi, kornišoni, kabatšoki, meloni, kõrvitsa, arbuusi, hariliku artišoki, porrulaugu ja rapsiseemne puhul. Pikolinafeeni kohta on selline taotlus esitatud odra, kaera, rukki ja nisu puhul. Püraflufeenetüüli kohta on selline taotlus esitatud tsitrusviljade, pähklite, õunviljade, luuviljade, viinamarjade, sõstarde, karusmarjade, musta leedri marjade, lauaoliivide, kartuli, rapsiseemne, puuvillaseemne, õli tootmiseks kasutatavate oliivide, odra, kaera, rukki ja nisu puhul. Püridabeeni kohta on selline taotlus esitatud tomati ja baklažaani puhul. Trifloksüstrobiini kohta on selline taotlus esitatud spargelkapsa puhul.

(4) Vastavalt määruse (EÜ) nr 396/2005 artikli 6 lõigetele 2 ja 4 on esitatud taotlus 2,4-D jääkide piirnormide kehtestamiseks Kanada ja Ameerika Ühendriikide sojaoa puhul impordi jaoks. Taotluse esitaja väitel on kõnealustes riikides lubatud nimetatud kultuuri puhul seda ainet kasutada ja see põhjustab määruses (EÜ) nr 396/2005 sätestatud jääkide piirnormidest suuremat jääkide sisaldust, mistõttu tuleks kehtestada kõrgemad jääkide piirnormid, et hoida ära kaubandustõkete tekkimine kõnealuse kultuuri importimise korral.

(5) Asjaomased liikmesriigid hindasid määruse (EÜ) nr 396/2005 artikli 8 kohaselt kõnealuseid taotlusi ja edastasid hindamisaruanded komisjonile.

(6) Euroopa Toiduohutusamet (edaspidi „toiduohutusamet“) hindas taotlusi ja hindamisaruandeid, uurides eelkõige ohtu tarbijatele ja vajaduse korral ka ohtu loomadele, ning esitas põhjendatud arvamused jääkide kavandatud piirnormide kohta (2). Toiduohutusamet edastas kõnealused arvamused taotlejatele, komisjonile ja liikmesriikidele ning tegi need üldsusele kättesaadavaks.

(7) 2,4-D-ga seoses esitas taotleja määruse (EÜ) nr 396/2005 artikli 12 kohase läbivaatamise käigus teabe, mis varem ei olnud kättesaadav. See teave on valideeritud analüüsimeetodi kohta suure õlisisaldusega maatriksite jaoks.

(8) Dimeteenamiidiga seoses esitas taotleja sellise teabe taimede metabolismi kohta.

(9) Pendimetaliiniga seoses esitas taotleja puudunud jäägikatsete tulemused.

(10) Pikolinafeeniga seoses esitas taotleja valideeritud analüüsimeetodi teravilja ja loomsete saaduste jaoks ning puudunud uuringu mäletsejaliste söötmise kohta.

(11) Püraflufeenetüüliga seoses esitas taotleja valideeritud analüüsimeetodid suure vee-, kuivaine-, happe- ja rasvasisaldusega maatriksite jaoks, puudunud uuringu teravilja säilivuse kohta ning tegi kaubanduslikult kättesaadavaks püraflufeeni võrdlusstandardi.

(12) Toiduohutusamet jõudis kõigi taotluste puhul järeldusele, et kõik andmeid käsitlevad nõuded on täidetud ja et Euroopa 27 konkreetse tarbijarühma tarbijate kokkupuudet käsitleva hinnangu kohaselt on taotlejate soovitud muudatused jääkide piirnormides tarbijaohutuse seisukohalt vastuvõetavad. Toiduohutusamet võttis arvesse kõige uuemat teavet ainete toksikoloogiliste omaduste kohta. Hinnangute kohaselt ei teki ei tarbijate eluaegsel kokkupuutel kõnealuste ainetega kõigi selliseid aineid sisaldada võivate toiduainete tarbimisel ega ka asjaomaste toodete suures koguses tarbimisega kaasneval lühiajalisel kokkupuutel ohtu ületada aktsepteeritavat päevadoosi või akuutset standarddoosi.

(13) Mepikvaadiga seoses esitasid seenekasvatajad komisjonile konkreetselt austerservikuid käsitlevad hiljutised seireandmed, mis näitavad, et kõnealuste toodete puhul on jääkide sisaldus suurem kultuurseente suhtes kehtestatud ajutisest jäägi piirnormist. Need jäägid tulenevad kultuurseente ristsaastumisest seaduslikult mepikvaadiga töödeldud põhu kaudu. Võttes arvesse toiduohutusameti järeldusi ohu kohta tarbijatele, tuleks austerservikute puhul jääkide piirnorm kehtestada tasemel, mis vastab kõigi proovide tulemuste 95. protsentiilile, samas kui muude kultuurseente puhul kehtivat jääkide piirnormi ei muudeta. Kõnealune jääkide piirnorm vaadatakse läbi ja läbivaatamisel võetakse arvesse teavet, mis on kättesaadav 31. detsembriks 2022.

(14) Seoses toimeaine bensüülflorpüroksüfeeni heakskiitmisega lisati kooskõlas Euroopa Parlamendi ja nõukogu määruse (EÜ) nr 1107/2009 (3) artikli 8 lõike 1 punktiga g kokkuvõtlikku toimikusse taotlus jääkide piirnormide kohta. Asjaomane liikmesriik hindas seda taotlust vastavalt kõnealuse määruse artikli 11 lõikele 2. Toiduohutusamet hindas taotlust ja esitas oma järelduse kõnealust toimeainet pestitsiidina kasutamise riskihindamist käsitleva vastastikuse eksperdiarvamuse kohta, milles soovitas kehtestada riisiga seotud iseloomuliku kasutuse puhul jääkide piirnormi vastavalt liidu heale põllumajandustavale (4).

(15) Seoses toimeaine ABE-IT 56 heakskiitmisega jõudis toiduohutusamet järeldusele, et kõnealuse aine lisamine määruse (EÜ) nr 396/2005 IV lisasse on asjakohane (5).

(16) 1-dekanool, rasvalkoholid (6) ja S-abstsiishape (7) lisati ajutiselt määruse (EÜ) nr 396/2005 IV lisasse, kuni nende hindamine on lõpetatud vastavalt nõukogu direktiivile 91/414/EMÜ (8) või määrusele (EÜ) nr 1107/2009. Toiduohutusamet hindas neid aineid uuesti ja järeldas, et on asjakohane need määruse (EÜ) nr 396/2005 IV lisasse jätta (9).

(17) Mitmeid püridabeeni jääkide piirnorme muudeti komisjoni määrusega (EL) 2019/90 (10). Kõnealuse määrusega alandatakse alates 13. augustist 2019 mitme toote (sh tomati ja baklažaani) puhul jääkide piirnormi aine määramispiirini. Õiguskindluse tagamiseks on asjakohane kohaldada käesolevas määruses sätestatud püridabeeni jääkide piirnormi alates samast kuupäevast.

(18) Tuginedes toiduohutusameti põhjendatud arvamustele ja järeldustele ning võttes arvesse vaatlusaluse küsimuse puhul asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõike 2 nõuetega.

(19) Seepärast tuleks määrust (EÜ) nr 396/2005 vastavalt muuta.

(20) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II, III ja IV lisa muudetakse vastavalt käesoleva määruse lisale.

Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas. Püridabeeni jääkide piirnorme hakatakse siiski kohaldama alates 13. augustist 2019.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 17. oktoober 2019 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusameti teaduslike aruannetega saab tutvuda aadressil http://www.efsa.europa.eu:

„Reasoned opinion on the setting of an import tolerance for 2,4-D in soyabeans“ (Põhjendatud arvamus 2,4-D jääkide piirnormi kehtestamise kohta sojaoa impordi jaoks), EFSA Journal 2019; 17(4): 5660.

„Reasoned opinion on the modification of the existing maximum residue level for cyprodinil in Florence fennel“ (Põhjendatud arvamus tsüprodiniili jääkide kehtiva piirnormi muutmise kohta salat-apteegitilli puhul), EFSA Journal 2019; 17(3): 5623.

„Reasoned opinion on the evaluation of confirmatory data following the Article 12 MRL review dimethenamid-P“ (Põhjendatud arvamus kinnitavate andmete hindamise kohta seoses dimeteenamiid-P jääkide piirnormide läbivaatamisega kooskõlas artikliga 12), EFSA Journal 2019; 17(4): 5663.

„Reasoned opinion on the modification of the existing maximum residue level for fludioxonil in Florence fennels“ (Põhjendatud arvamus fludioksoniili jääkide kehtiva piirnormi muutmise kohta salat-apteegitilli puhul), EFSA Journal 2019; 17(4): 5673.

„Reasoned opinion on the modification of the existing maximum residue level for fluopyram in broccoli“ (Põhjendatud arvamus fluopüraami jääkide kehtiva piirnormi muutmise kohta spargelkapsa puhul), EFSA Journal 2019; 17(3): 5624.

„Reasoned opinion on the modification of the existing maximum residue level for mepiquat in cultivated fungi“ (Põhjendatud arvamus mepikvaadi jääkide kehtiva piirnormi muutmise kohta kultuurseente puhul), EFSA Journal 2019; 17(6): 5744.

„Reasoned opinion on the evaluation of confirmatory data following the Article 12 MRL review for pendimethalin“ (Põhjendatud arvamus kinnitavate andmete hindamise kohta seoses pendimetaliini jääkide piirnormide läbivaatamisega kooskõlas artikliga 12), EFSA Journal 2018; 16(10): 5426.

„Reasoned opinion on the evaluation of confirmatory data following the Article 12 MRL review for picolinafen“ (Põhjendatud arvamus kinnitavate andmete hindamise kohta seoses pikolinafeeni jääkide piirnormide läbivaatamisega kooskõlas artikliga 12), EFSA Journal 2018; 16(11): 5489.

„Reasoned opinion on the evaluation of confirmatory data following the Article 12 MRL review for pyraflufen-ethyl“ (Põhjendatud arvamus kinnitavate andmete hindamise kohta seoses püraflufeenetüüli jääkide piirnormide läbivaatamisega kooskõlas artikliga 12), EFSA Journal 2018; 16(10): 5444.

„Reasoned opinion on the modification of the existing maximum residue levels for pyridaben in tomatoes and aubergines“ (Põhjendatud arvamus püridabeeni jääkide kehtivate piirnormide muutmise kohta tomati ja baklažaani puhul), EFSA Journal 2019; 17(3): 5636.

„Reasoned opinion on the modification of the existing maximum residue level for trifloxystrobin in broccoli“ (Põhjendatud arvamus trifloksüstrobiini jääkide kehtiva piirnormi muutmise kohta spargelkapsa puhul), EFSA Journal 2019; 17(1): 5576.

(3) Euroopa Parlamendi ja nõukogu 21. oktoobri 2009. aasta määrus (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta (ELT L 309, 24.11.2009, lk 1).

(4) „Conclusion on the peer review of the pesticide risk assessment of the active substance florpyrauxifen (variant assessed florpyrauxifen-benzyl)“ (Järeldused toimeaine florpüroksüfeeni (hinnatud ühend bensüülflorpüroksüfeen) pestitsiidina kasutamise riskihindamist käsitleva vastastikuse eksperdiarvamuse kohta), EFSA Journal 2018; 16(8): 5378.

(5) „Conclusion on the peer review of the pesticide risk assessment of the active substance ABE-IT 56 (components of lysate of Saccharomyces cerevisiae strain DDSF623)“ (Järeldused toimeaine ABE-IT 56 (Saccharomyces cerevisiae tüve DDSF623 lüsaadi koostisosad) pestitsiidina kasutamise riskihindamist käsitleva vastastikuse eksperdiarvamuse kohta), EFSA Journal 2018; 16(9): 5400.

(6) Komisjoni 31. juuli 2008. aasta määrus (EÜ) nr 839/2008, millega muudetakse Euroopa Parlamendi ja nõukogu määruse (EÜ) nr 396/2005 II, III ja IV lisa seoses pestitsiidide jääkide piirnormidega teatavates toodetes või nende pinnal (ELT L 234, 30.8.2008, lk 1).

(7) Komisjoni 2. juuni 2014. aasta määrus (EL) nr 588/2014, millega muudetakse Euroopa Parlamendi ja nõukogu määruse (EÜ) nr 396/2005 III ja IV lisa seoses apelsiniõli, Phlebiopsis gigantea, giberelliinhappe, Paecilomyces fumosoroseus'e tüve FE 9901, Spodoptera littoralis' e nukleaarse polühedroosi viiruse, Spodoptera exigua nukleaarse polühedroosi viiruse, Bacillus firmus I-1582, S-abstsiishappe, L-askorbiinhappe ja Helicoverpa armigera nukleaarse polühedroosi viiruse jääkide piirnormidega teatavates toodetes või nende pinnal (ELT L 164, 3.6.2014, lk 6).

(8) Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

(9) „Statement on pesticide active substances that do not require a review of the existing maximum residue levels under Article 12 of Regulation (EC) No 396/2005“ (Avaldus selliste pestitsiidide toimeainete kohta, mille puhul ei ole määruse (EÜ) nr 396/2005 artikli 12 kohast jääkide piirnormi vaja läbi vaadata), EFSA Journal 2019; 17(2): 5591.

(10) Komisjoni 18. jaanuari 2019. aasta määrus (EL) 2019/90, millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses teatavates toodetes või nende pinnal esinevate bromukonasooli, karboksiini, fenbutatinaoksiidi, fenpürasamiini ja püridabeeni jääkide piirnormidega (ELT L 22, 24.1.2019, lk 52).